Vittorio Bersezio/Le miserie 'd monsú Travet/pàgina 25
Sena nona

Travet e Madama.

TRAVET (a seurt fora con la piuma darè d'l'oria) Sesstu ti? Cosa j'elo d'neuv?

MADAMA TRAVET A j'è ch'j'eu d'absogn d'dnè.

TRAVET D'dnè!... Për cosa fene?

MADAMA TRAVET A m'manca tante cose për stasseira! J'eu gnune coafure e a bsogna ch'i m'na pia una; j'eu da pié ij guant; j'eu d'absogn d'na vantaina...

TRAVET T'n'as d'vantaine...

MADAMA TRAVET Oh sí! d'bei strass! J'ancalërijne a 'ndé con lo lí!

TRAVET Oh! santa passienssa! A l'è che mi j'eu gnanca pi un centesim.

MADAMA TRAVET Possibil?

TRAVET J'avia ancora quat lire e sëdes sold, a m'han piamij sí un moment fa për 'na sotoscrission... anssi i devo ancora quat sold...

MADAMA TRAVET Ah! t'ses propi un farfo, ti...

TRAVET I podia pa fé divers. A s'tratava dël ritrat dël Ministr. E j'eu ancora dovú fé cativa figura con 'n autr...

MADAMA TRAVET Tant lolà a l'avria nen bastà.

TRAVET No? A j valo motoben?.

MADAMA TRAVET La coafure butôma ch'i la paga nen subit... Basta c'a veujo demla a creditl... Ma a l'è ij guant: sinquanta sold ij me e trantesinq ij to... Për ti d'guant d'trantesinq sold a basto.

TRAVET Elo propi necessari ch'j'abia d'co mi ij guant?

MADAMA TRAVET Sicura.

TRAVET Ben, a son quat lire e sinq sold.

AMA TRAVET Sinq lire almeno 'na vantaina e peui la vitura.

TRAVET La vitura?

MADAMA TRAVET Voriistu andé a pé për la fioca, lontan coma ch'i stôma dal teatro? La sitadina a 'ndé e vni a son doi lire, e peui 'n scú për ij biet d'entrada...

TRAVET Misericordia! che divertiment car!... E s'j' andeisso nen?

MADAMA TRAVET Bravo ti! Bela figura! Cosa veustu dije al Comendator? J'andôma nen përchè ch'i sôma d'spiantadon e ch'j'ôma gnanca un sold?

TRAVET Ma dove stampeje tutl côi dnè?

MADAMA TRAVET A j'è prò la manera.

TRAVET Sí? Quala?

MADAMA TRAVET T'l'as toa mostra d'or.

TRAVET (butandje la man ansima) Mia mostra!

MADAMA TRAVET I podôma 'ngagèla... Tant' a l'è 'na baraca c'a va mai ben.

TRAVET Ah! Rosa! T'm'cíami lí un gran sacrifissi. Sta mostra a l'è la sola cosa c'a m'resta d'me pare. Quand ch'i la teno an man, ch'i la guardo, a m'smia ancora d'vëdlo chiel coma a l'era ant ij so ultimi ani, e a m'smia ancora d'vëdlo a soridme coma a m'soridia... Separeme da sta mostra a l'è un gran dëspiasí për mi.

MADAMA TRAVET Ma a l'è mach për un po' d'temp.

TRAVET No, no.

MADAMA TRAVET Ai primi dnè ch'j'abio j'andôma a dësgagéla subit.

TRAVET Eh sí! La roba c'a l'ha pià la strà dël mont d'pietà, a sa pa pi trové côla d'vni a cà.

MADAMA TRAVET Ma j'ôma gnune autre manere d'gavessne con onor. Veustu lassé fé cativa figura a toa fomna, fela ti?

TRAVET Eh là passienssa! (Con un sospiron a la tira fora d'ant sacocia) A m'ven le lagrime a j'euj a dëstachemne... A i j sarijlo nen autr da 'ngagé al post?

MADAMA TRAVET No. A i j saria me brassalet, ma a bsogna ch'i lo buta stasseira... Le robe d'cà, t'capissi, n'dan bele niente ansima e a l'è un ciarafi a porteje...

TRAVET Tè! (A j la spors e peui a la ritira an pressa) Un moment. (A j fa un basin) Chi sa s'i la rivedreu ancora... Tè, pijla, portla via prest, s'no a m'manca 'l corage.

MADAMA TRAVET (a la pija e a la sterma) Sagrinte nen che prest ij afé a 'ndaran mei.

TRAVET Oh! sí c'a son ben ancaminà! Sor Comendator a m'fa un gran onor a mnene al teatro ansema a chiel, ma s'a saveissa lon c'a n'côsta!

MADAMA TRAVET Lament'te nen. Prest t'benedirass l'ora e 'l moment che 'l Comendator a l'ha butà ij pè a nostra cà.

TRAVET Cosa veustu dí?

MADAMA TRAVET Gnente, gnente; i peuss ancora nen parlé, ma i t'ripeto ch't'sagrini nen, che da sí quaich dí t'l'avras un gran piasiron... Mi adess i coro al Mont d'Pietà. Ciao (via).

TRAVET Chi sa cosa c'a s'intenda chila lí? Coma c'a son 'ncaminà ij me afé, i seu nen che piasí ch'i deva aspëteme. Ah! I saria mai pi cherdume che mia cariera a saria staita cosí maleureusa! I seu pa, ma con côla mostra a m'smia c'a sio partie da mi tute le mie speransse e tut me corage... Cosa! Con tut me travajé ch'j' abia da chërpé misérabil parei, lassand ant le angustie mia povra famia?... E Giachëtta, chiel, a s'è fasse sgnor. Miraco, ma a l'avia nen tort, stamatin, quand c'a m'disia tute côle cose... Mah! pénsôma un po' nen a tut lon! Andôma a travajé (a va ant so cancel, ma a lassa la porta duverta che 'l publich a lo vëdda).

Leteratura piemontèisa
Vittorio Bersezio
Le miserie 'd monsú Travet